Ranskan ja Venäjän presidentit kommentoivat Pietarin talousfoorumissa Yhdysvaltojen presidentin päätöstä vetäytyä Iranin kanssa sovitusta ydinsopimuksesta.

Ranskan presidentti Emmanuel Macronin mukaan Yhdysvaltain presidentti Trump ei pitänyt Iranin ydinsopimuksesta, koska se oli presidentti Barack Obaman neuvottelema.

Macron sanoi jatkavansa Trumpin suostuttelua, sillä se on hänen velvollisuutensa. Hän kuvaili myös suhdettaan Trumpiin ja sanoi sen olevan vahva, vaikka joissain asioissa on erimielisyyttä.

Hän toivoo, että Trump vielä palaa neuvottelemaan Iranin ydinsopimuksesta. Macronista muut maat voivat vakuuttaa Trumpin palaamaan pitämällä kiinni sopimuksesta.

Toisaalta Macron muistutti Putinille, että puolustus- ja turvallisuusasioissa Eurooppa ei aio kääntää selkäänsä Yhdysvalloille.

Macron kertoi keskustelleensa Putinin kanssa myös Ukrainasta. Hän sanoi perjantaina talousfoorumissa, että EU ei tule poistamaan pakotteita Venäjää kohtaan, jos Ukrainan tilanteessa ei tapahdu muutoksia.

Macron kertoi sanoneensa tämän myös keskusteluissa Venäjän presidentin kanssa.

Putin: Ei tapaamista Trumpin kanssa aivan pian

Samassa tilaisuudessa talousfoorumissa Pietarissa puhuneen Venäjän presidentti Vladimir Putinin mukaan kaikkea ei ole menetetty, vaikka Yhdysvallat vetäytyikin Iran-sopimuksesta.

Putinin mukaan Venäjä ei ole tyytyväinen Yhdysvaltojen ja Venäjän tämänhetkiseen suhteeseen. Putin sanoi, että Venäjä on valmis syvempään keskusteluun Yhdysvaltojen kanssa. Putinin ja Trumpin tapaamista ei kuitenkaan ole tulossa aivan pian, koska siihen liittyy Putinin mukaan monia ongelmia.

Esimerkiksi Putinista nykyinen Yhdysvaltojen poliittinen tilanne estää Trumpia tarttumasta vaalilupaukseensa parantaa maansa välejä Moskovaan.

– Olemme Yhdysvaltojen sisäisen riidan panttivankeja, sanoi Putin myöhemmin perjantaina.

– Toivon, että jonain päivänä se loppuu ja vallitsee tila, jossa Yhdysvaltojen ja Venäjän välejä halutaan kehittää.

Tassille Putin sanoi, että Venäjän ja Yhdysvaltojen välit eivät ole huonontuneet tai parantuneet. Putinin mukaan "suoraa keskustelua ei käytännössä ole, mikä estää eteenpäin menoa maiden suhteissa".

Venäjän mielestä maiden olisi tärkeää keskustella muun muassa Iranista ja Pohjois-Koreasta.

Putin toisti talousfoorumin tilaisuudessa Venäjän kannan siitä, ettei se ole sekaantunut Yhdysvaltojen vuoden 2016 presidentinvaaleihin.

Lähteet: Reuters, Tass, AP